INTERVJU Z LEO SIRK

V sredo, 23.4.2025 sta na naši šoli ob vseslovenskem petju s srci gostovala Janez Skaza ter Lea Sirk, s katero smo se tudi pogovorili. Vprašali smo jo naslednje:

Zakaj ste izbrali prav flavto kot prvi inštrument?

« Želela sem si igrati bobne, a je žal zmanjkalo mest. Tako sem se vpisala na flavto, ki mi je kmalu postala všeč tako zelo, da sem kasneje tudi opravila študij iz igranja flavte.«

Kako ste se počutili, ko ste izvedeli, da boste predstavljali Slovenijo na Evroviziji?

» Pred prvim nastopom na evrovizijskem odru me je bilo zelo strah, ker sem mislila, da nisem dovolj dobra za napredovanje v finale. Pred finalnim nastopom me je bilo še bolj strah, ker so mi povedali, da me bo po televiziji gledalo več kot dva milijona ljudi. Ko pa sem kasneje v finalu stopila na oder in zapela pred vsem tem občinstvom, je bil občutek neverjeten.«

Ste si kot otrok kdaj predstavljali, da boste peli na Evroviziji?

»Ne, čeprav sem kasneje veliko nastopala, predvsem kot back vocal. Tako sem dobila mnogo izkušenj in zato začela s solo nastopi.«

Pesem Hvala, ne! Je zelo močna in sporočilna. Kaj ste z njo želeli povedati?

»S to pesmijo sem želela sporočiti, da ne smemo vedno poslušati in upoštevati drugih, temveč včasih reči, hvala, ne.«

Ste danes, nekaj let po Evroviziji, še vedno v stikih s kom od drugih nastopajočih in kdo vam je bil takrat najbolj všeč?

»Ja, še vedno imam veliko stikov, najbolje sem se razumela s predstavniki Španije in Portugalske. Od vseh nastopajočih pa mi je bila najbolj všeč švedska pevka Loreen, ki je na Evroviziji zmagala že dvakrat.«

Katera vaša pesem vam je najbolj pri srcu in zakaj?

»Moja najljubša pesem je Čudoviti svet. To pesem sem posvetila svoji prvi hčerki v času nosečnosti.«

Imate kakšno zabavno prigodo iz zakulisja nastopov, ki je ne boste pozabili?

»Enkrat so mi med nastopom počile hlače, zadaj po šivih, vendar mi je uspelo zdržati do konca.«

Če bi lahko izbrali kogarkoli na svetu za duet – s kom bi si najbolj želeli zapeti?

»Najbolj bi si želela zapeti z Brunom Marsom ali pa z Lauro Pausini.«

Peter Poljak, 7.č